Senza cetra

Opera letiaia in zeneise Doardo Firpo.
 Senza cetra 
Perché in silensio pâ che vive o lìgure
indifferente a-i inni da Poexìa,
mancandoghene l'estro e l'armonia
a-o linguaggio che s'usa dispressâ
tacciàndolo de vero trafficante
solo taggiòu pe l'arte do mainâ,
andæ, çercælo là in quelle casette
rùsteghe, vege, meze deroccæ,
ma co-i barcoin averti in faccia a-o mâ,
ma con o teito sotta e oeive e i pin
à San Fruttoso andæ de Portofin,
dovve canta a natùa poemi eterni;
dovve se vedde a-o nasce da mattin,
quande s'addescia l'öxellin ferrâ
o çê fâse de perla e o mâ turchin
dovve se vedde, inta profonda neutte,
i pianeti rifléttise in sciô mâ...

fantasmi luminosi i bastimenti
comme in seunno lontan se vedde andâ
mentre o silensio o pòrta solo o canto
che in scî scheuggi imbottïi ghe canta o mâ...

e se gonfiei e veie a-a fantasia
fùnebre nave chì veddiei vegnî,
da-o Medio Evo lìgure sciortïa:
un Döia mòrto o vegne chì à dormî,
à San Fruttoso, sotta l'abbaçìa.
Se e piràmidi son pe-i Faraoin
di mausolei pe l'eternitæ,
i Döia se son scelti Portofin
e un mâ fremente con l'umanitæ.

Se vorriei dî che là no gh'é o poeta
perché ghe manca a cetra pe cantâ,
arpa che canta a-i venti l'é a pineta;

perché e pascioin do cheu lê o no sa dîle?...
l'ulivo malincònico e gentile
o parla lê co-e feugge sò d'argento;
canta a natùa pe lê, ghe canta o vento.

Perché a poesìa ch'o sente o no â sa scrive?...
diò che ve sbaliæ de gròsso, amixi;
lê o no â canta perché in silensio o â vive.

Categorîa:Conponiménti in lìgure